b"\n_START_ARTICLE_\nHaim Herzog\n_START_SECTION_\nDate biografice\n_START_PARAGRAPH_\nHaim Herzog s-a n\xc4\x83scut \xc3\xaen 1918 la Belfast (Irlanda) ca fiu al \xc8\x99ef-rabinului Irlandei, Isaac (Itzhak) Halevi Herzog,(care mai t\xc3\xa2rziu a fost ales \xc8\x98ef Rabin a\xc8\x99kenaz al Israelului in anii 1948-1959) \xc8\x99i al lui Sara , n\xc4\x83scut\xc4\x83 Hillman. Familia Herzog a locuit, \xc3\xaencep\xc3\xa2nd din 1919, la Portobello, Dublin, pe 33 Bloomfield Avenue. T\xc3\xa2n\xc4\x83rul Haim a studiat la Wesley College din Dublin \xc8\x99i a activat \xc3\xaen Federa\xc8\x9bia tineretului sionist din Irlanda. \xc3\x8en tinere\xc8\x9be, Haim Herzog a fost un sportiv dotat \xc8\x99i chiar a c\xc3\xa2\xc8\x99tigat titlul de campion de box al Irlandei la categoria coco\xc8\x99._NEWLINE_\xc3\x8en anul 1935, la 17 ani a emigrat, \xc3\xaempreun\xc4\x83 cu familia, \xc3\xaen Palestina (Eretz Israel) mandatar\xc4\x83 \xc8\x99i a f\xc4\x83cut studii rabinice la Ie\xc8\x99iva Merkaz Harav din Ierusalim. \xc3\x8en anul 1936 Herzog a servit \xc3\xaen Hagana, principala forma\xc8\x9bie de ap\xc4\x83rare subteran\xc4\x83 a evreilor din Palestina, iar \xc3\xaen timpul Marii Revolte Arabe din Palestina din anii 1936-1939, a avut misiuni din partea acesteia \xc3\xaen Ierusalim, \xc3\xaen special \xc3\xaen Ora\xc8\x99ul Vechi. In continuare a f\xc4\x83cut studii de drept la University College din Londra si a primit autoriza\xc8\x9bia de avocat la Lincoln's Inn. \xc3\x8en anii celui de-al doilea r\xc4\x83zboi mondial, s-a \xc3\xaenrolat \xc3\xaen armata britanic\xc4\x83 \xc8\x99i a luptat ca tanchist mai ales pe frontul german. \xc3\x8en timpul serviciului s\xc4\x83u \xc3\xaen divizia de blindate, un alt soldat evreu anglofon i-a dat porecla Vivian, un fel de corespondent \xc3\xaen englez\xc4\x83 al numelui ebraic de Haim (care \xc3\xaenseamn\xc4\x83 \xe2\x80\x9evia\xc8\x9b\xc4\x83\xe2\x80\x9d), mai greu de pronun\xc8\x9bat pentru englezi. Din anul 1943 a f\xc4\x83cut parte din corpul de informa\xc8\x9bii \xc8\x99i in aceast\xc4\x83 calitate a asistat la intrarea solda\xc8\x9bilor alia\xc8\x9bi \xc3\xaen mai multe lag\xc4\x83re de concentrare naziste, \xc3\xaentre care cel de la Bergen Belsen \xc8\x99i a fost printre cei care l-au identificat la capturare pe Heinrich Himmler. \xc8\x98i-a \xc3\xaencheiat serviciul militar \xc3\xaen armata britanic\xc4\x83 \xc3\xaen anul 1947 cu gradul de maior."